لفن د لحرب

لفن د لحرب  (ب ، حرفياً الطريقة لعسكارية ديال سون تزو) كتاب ديال لفلسفة و السطراتيجية لعسكارية ألّفو الجينيرال الشينوي سون تزو، غالبا ف لّخر ديال لفترة د الدولات لمتحاربة (فترة لي كانت الشينوا فيها مقسّمة ل 7 د الدولات كيتحاربو بيناتهوم). لكتاب فيه 13 شاپيطر كلا واحد فيهوم كيهضر على نوع من نواع السطراتيجيات لعسكارية، بحال لختيار ديال لأرض د لمعراكة، ولا التاجسّوس على لعدو.

لفن د لحرب كان تّشكر بزاف و تطبّق ف لحروب ف شرق أسيا من نهار بان. ف لقرن 20 لكتاب تّشهر بزاف و ولا عندو تطبيق ماشي غير عند لعسكر، مي تا ف تّاجسوس، السياسة، لبيزنيس و ف السپور، سيرتو ف لعالم لغربي.

لكتاب تطرجم ل لفرانساوية أول مرة ف 1772، و ب النݣليزية ف لبدية د لقرن 20. كاينين طرجمات ديالو تا ب لعربية.

 الشاپيطرات د لكتاب 
كلا شاپيطر ف لكتاب كيهضر على نوع من نواع السطراتيجيات لعسكارية، و شنو لمواصفات لي خاصها تكون ف الجينيرال د لارمي باش يقدر يطبقها. لكتاب متأتر بزاف ب لفلسفة الطاوية، سيرتو من الناحية د لمعايير لأخلاقية و النفسية.

 شاپيطر 1: لحطّان د لبلانات 
كيهضر على 5 د لعوامل لأساسية (الطريقة، لفصول، التيران ؤلا لأرض، لقيادة، و الجيستيوناج) و سبعة د لعناصر لي كاتحدد النتيجة د التلاحمات لعسكارية. ب التفكير و التقدير و لمقارنة د هاد لعوامل، الجينيرال يقدر يحسب لحتيمال د الرباح د لارمي ديالو. هاد الشاپيطر كيشدد على لفكرة بلي لحرب قضية ديال الدولة لي خاصها تّخاد ب جدية، و بلي الجينيرال د لارمي ماخاصوش يبداها بلا مايكون خمم مزيان ف لعواقب ديالها.

قتيباس مشهور:
جميع لحروب مبنيين على لخدعة

 شاپيطر 2: شن لحرب 
كيشرح التفاصيل ديال لقتيصاد د لحرب، و كيفاش الإلتحامات لعسكارية لمصيرية ماخاصهاش تشد وقت طويل باش يكون الرباح مضمون. هاد الشاپيطر كينصح مول السطراتيجية لعسكارية باش يحد من لمصاريف د لحرب.

قتيباس مشهور:
ماعمّر شي دولة ماستافدات من حرب طويلة

 شاپيطر 3: السطراتيجية د لاطاك 
كيعرّف لمصدر ديال لقوة د لارمي بلي هوّا التوحد ديالها ماشي لحجم ديالها. و كيناقش لعوامل لخمسة ديال النجاح ف أي حرب. هاد لعوامل، مرتّبين على حساب لأهمية، هوما: لاطاك، السطراتيجية، التحالفات، لارمي، و لمدون.

قتيباس مشهور:
لفن د لحرب هوّا باش تغلب لعدو ديالك بلا ماتدخل معاه ف مطايفة

قتيباس أخور:
عرف راسك و عرف لعدو ديالك و غادي تغلبو بلا ماتّعرض ل لخطر

 شاپيطر 4: لمناورات الطاكتيكية 
كيشرح لأهمية ديال الدفاع على لموضع لي شداتو لارمي، قبل ماتزيد ل لݣدام بشكل ناجح. كيعلّم لكوماندانات لأهمية ديال التعرف على لفرص السطراتيجية، و ف نفس لوقت بلي ماخاصهومش يعطيو فرصة ل لعدو ديالهوم.

 شاپيطر 5: الطاقة د لارمي 
تصغير|مخطوطة ديال لكتاب من لعصر ديال لإمبراطور تشيانلونݣ (لقرن 18)
كيشرح كيفاش لإبداع و التوقيت يقدرو يتخدمو باش يعطيو طاقة و قوة نفسية ل لارمي.

قتيباس مشهور:
لفرص يقدرو يبانو ف عز لفوضى

 شاپيطر 6: نقاط الضعف و نقاط لقوة 
كيشرح كيفاش لفرص ديال لارمي كيجيو من فتحات ف لمحيط ديالها لي سبابها ضعف نسبي ديال لعدو، و كيفاش خاصها تستاجب ل تغيرات مستامرة ف ساحة لمعراكة.

قتيباس مشهور:
دير راسك ضعيف فاش تكون قوي، و قوي فاش تكون ضعيف

 شاپيطر 7: لمناورة ب لارمي 
كيشرح لخطورة ديال لمواجهة لمباشرة، و كيفاش الجينيرال د لارمي يقدر يربح هاد لمواجهات يلا تزيّر باش يواجه و ماكانش حل أخور.

قتيباس مشهور:
خبي بلاناتك و ماتخليها تبان بحال الضلمة د الليل، و ملي تّحرك، طيح على عدوك بحال لبرق

 شاپيطر 8: نواع الطاكتيكات لحربية 
كيشرح ضرورة باش تكون الستيجابة ديال لارمي فليكسيبل، و كيفاش تّدار على حساب الضروف لمتغيرة.

 شاپيطر 9: الزحف ب لارمي 
كايوصف لوضعيات مختالفة لي تقدر لارمي تلقا راسها فيها، معا دخولها ف لمجال ديال لعدو، وكيفاش تقدر تستاجب ل هاد لوضعيات. أجزاء كبيرة من هاد الشاپيطر كاتركز على كيفاش تفهم لأهداف ديال لخرين.

 شاپيطر 10: نواع التضاريس و لأراضي 
كايوصف لمجالات التلاتة ديال لمقاومة (لمسافة، لخطورة و لحواجز)، و ستة د لپوزيصيونات على لأرض لي كيجيو منهوم. كلا وحدة من هاد لپوزيصيونات تقدر تكون أڤونطاج ؤلا عائق.

 شاپيطر 11: تسع نواع د لمواقف 
كيوصف تسعة د لمواقف ؤلا لمراحل خيلال لحملة لعسكارية، و علاياش لكوماندان د لارمي خاصو يركّز باش يدوز منهوم.

 شاپيطر 12: لاطاك ب لعافية 
كيشرح التخدام لعام ديال السلاح، و تخدام لمحيط براسو كا سلاح. ب لإضافة ل 5 د لأهداف لمومكينة ديال لاطاك، 5 د النواع ديال لهجمات لمعتامدة على لمحيط، و كيفاش خاص تكون الستيجابة ل هاد النواع د لهجمات.

 شاپيطر 13: تخدام لجواسيس 
كيركز على لأهمية ديال خلق مصادر د لمعلومات لموتوقة، و خمسة د النواع د التاجسّوس و كيفاش لواحد يقدر يجيري كلا واحد منهوم.

 مصادر 

 لمزاود 
 طرجامة ب النݣليزية ديال ليونيل ݣايلز
 النص لأصلي ب الشينوية (معا طرجامة نݣليزية)
 طرجامة ب لعربية ديال رؤوف شبايك

تصنيف:كتوبا
تصنيف:لعسكر
تصنيف:تاريخ د الشينوا
تصنيف:مقالات فيها مصدر و 3000 بايت
تصنيف:سون تزو